Πρόταση ΚΑΝΟΝΙΣΜΌΥ ΤΟΥ ΣΥΜΒΟΥΛΙΟΥ που τροποποιεί τον κανονισμό (ΕΚ) αριθ. 1868/94 για την καθιέρωση καθεστώτος ποσοστώσεων για την παραγωγή αμύλου γεωμήλων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο συμβιβασμός του Υπουργείου Γεωργίας για το Πρόγραμμα Δράσης 2000 προβλέπει αύξηση της αντισταθμιστικής πληρωμής για το άμυλο γεωμήλων προς εξισορρόπηση της μείωσης της ποσόστωσης. Για το σκοπό αυτό, το Συμβούλιο κάλεσε την Επιτροπή να υποβάλει πρόταση για μείωση των ποσοστώσεων αμύλου γεωμήλων. Η παρούσα πρόταση πρέπει να εγκριθεί ταυτόχρονα με τις τροποποιήσεις του κανονισμού (ΕΚ) αριθ. 1766/92 ο οποίος καθορίζει το επίπεδο των προαναφερόμενων αντισταθμιστικών πληρωμών.

Πρόταση ΚΑΝΟΝΙΣΜΌΥ ΤΟΥ ΣΥΜΒΟΥΛΙΟΥ που τροποποιεί τον κανονισμό (ΕΚ) αριθ. 1868/94 για την καθιέρωση καθεστώτος ποσοστώσεων για την παραγωγή αμύλου γεωμήλων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 42 και 43,

την πρόταση της Επιτροπής (1),

(1) ΕΕ C της .... 1999, σ. ...

τη γνώμη του Ευρωπαϊκού Κοινοβουλίου (2),

(2) ΕΕ C της .... 1999, σ. ...

τη γνώμη της Οικονομικής και Κοινωνικής Επιτροπής (3),

(3) ΕΕ C της .... 1999, σ. ...

Εκτιμώντας:

(1) ότι το άρθρο 2 του κανονισμού (ΕΚ) αριθ. 1868/94 του Συμβουλίου (4) της 27ης Ιουλίου 1994, όπως τροποποιήθηκε τελευταία από τον κανονισμό (ΕΚ) αριθ. 1284/98 (5) καθορίζει τις ποσοστώσεις αμύλου γεωμήλου για τα κράτη μέλη παραγωγής για τις περιόδους εμπορίας 1998/1999, 1999/2000 και 2000/2001*

(4) ΕΕ L 197 της 30.7.1994, σ. 4

(5) ΕΕ L 178 της 23.6.1998, σ. 3

(2) ότι το άρθρο 8 παράγραφος 2 του κανονισμού (ΕΟΚ) αριθ. 1766/92 του Συμβουλίου (6), όπως τροποποιήθηκε τελευταία από τον κανονισμό (ΕΚ) αριθ ..../1999 (7) καθορίζει το ποσό της αντισταθμιστικής πληρωμής για τους παραγωγούς γεωμήλων που προορίζονται για την παρασκευή αμύλου* ότι το ποσό αυτό αυξήθηκε από το Συμβούλιο για την περίοδο εμπορίας 2000/2001 καθώς και για τις επόμενες περιόδους εμπορίας, υπό τον όρο ότι μειώνονται οι ποσοστώσεις που καθορίζονται από τον κανονισμό (ΕΚ) αριθ. 1868/94 για τα κράτη μέλη που έχουν ποσόστωση μεγαλύτερη από 100 000 τόνους κατά 2,81% το 2000/2001 και κατά 5,74% το 2001/2002, και η ισχύουσα ποσόστωση για τα κράτη μέλη που έχουν ποσόστωση μικρότερη από 100 000 τόνους πρέπει να μειωθεί κατά 1,41% το 2000/2001 και κατά 2,87% το 2001/2002*

(6) ΕΕ L 181 της 1.7.1992, σ. 21

(7) ΕΕ L της .... 1999, σ. ...

(3) ότι πρέπει να τροποποιηθούν οι ποσοστώσεις που καθιερώθηκαν για την περίοδο εμπορίας 2000/2001 και να καθοριστούν οι ποσοστώσεις για την περίοδο εμπορίας 2001/2002* ότι τα κράτη μέλη παραγωγής πρέπει να κατανείμουν τις ποσοστώσεις τους για την περίοδο 2000/2001 και 2001/2002 μεταξύ όλων των βιομηχανιών που παράγουν άμυλο γεωμήλων βάσει των υφιστάμενων ποσοστώσεων για την περίοδο εμπορίας 1999/2000*ότι πρέπει να καταστεί σαφές ότι οι ποσότητες που χρησιμοποιούνται καθ’υπέρβαση των επιμέρους ποσοστώσεων κατά τη διάρκεια της περιόδου εμπορίας 1999/2000 θα μειωθούν κατά την περίοδο εμπορίας 2000/2001 σύμφωνα με το άρθρο 6 παράγραφος 2*

(4) ότι στο τέλος της περιόδου η Επιτροπή θα υποβάλει έκθεση στο Συμβούλιο για τη χορήγηση κατανομές των ποσοστώσεων συνοδευόμενη, εάν είναι αναγκαίο, από κατάλληλες προτάσεις* ότι στις προτάσεις αυτές θα λαμβάνονται υπόψη πιθανές αλλαγές της αντισταθμιστικής πληρωμής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2 του κανονισμού (ΕΚ) αριθ. 1868/94 τροποποιείται ως εξής:

1. Στις παραγράφους 1 και 2, διαγράφονται οι αναφορές στην περίοδο εμπορίας 2000/2001.

2. Προστίθενται οι ακόλουθες παράγραφοι:

"3. Κατανέμονται ποσοστώσεις για την παραγωγή αμύλου γεωμήλου, για τις περιόδους εμπορίας 2000/2001 και 2001/2002, εντός των ακόλουθων ορίων και για τα ακόλουθα κράτη μέλη παραγωγής:

>ΘΕΣΗ ΠIΝΑΚΑ>

4. Σε κάθε κράτος μέλος παραγωγής κατανέμεται η ποσόστωση που αναφέρεται στην παράγραφο 3 μεταξύ των βιομηχανιών παραγωγής γεωμήλου για να τη χρησιμοποιήσουν κατά τις περιόδους εμπορίας 2000/2001 και 2001/2002 ανάλογα με την επιμέρους ποσόστωση που ήταν διαθέσιμη για κάθε βιομηχανία για την περίοδο εμπορίας 1999/2000 πριν εφαρμοσθεί ενδεχόμενη διόρθωση της παραγράφου 2 του άρθρου 6.

Οι επιμέρους ποσοστώσεις για κάθε βιομηχανία για την περίοδο εμπορίας 2000/2001 προσαρμόζονται για να ληφθεί υπόψη τυχούσα ποσότητα που έχει χρησιμοποιηθεί επιπλέον της ποσόστωσης κατά τη διάρκεια της περιόδου εμπορίας 1999/2000, σύμφωνα με το άρθρο 6 παράγραφος 2."

Άρθρο 2

Το άρθρο 3 του κανονισμού (ΕΚ) αριθ. 1868/94 αντικαθίσταται από το ακόλουθο κείμενο:

"Άρθρο 3

1. Η Επιτροπή υποβάλλει στο Συμβούλιο, στις 31 Οκτωβρίου 2001 το αργότερο, και στη συνέχεια ανά τριετία, έκθεση για τη χορήγηση της ποσόστωσης στην Κοινότητα, συνοδευόμενη, εν ανάγκη, από τις κατάλληλες προτάσεις. Στην έκθεση αυτή λαμβάνονται υπόψη οι πιθανές αλλαγές της αντισταθμιστικής πληρωμής, καθώς και η εξέλιξη της αγοράς του αμύλου γεωμήλων καθώς και της αγοράς αμύλων γενικότερα.

2. Το Συμβούλιο, αποφασίζοντας βάσει του άρθρου 43 της Συνθήκης, στις 31 Δεκεμβρίου 2001 το αργότερο, και στη συνέχεια ανά τριετία, κατανέμει την ποσόστωση μεταξύ των κρατών μελών βάσει της έκθεσης που αναφέρεται στην παράγραφο 1, για να την χρησιμοποιήσουν κατά τις ακόλουθες περιόδους εμπορίας.

3. Τα κράτη μέλη, στις 31 Ιανουαρίου 2002 το αργότερο, και στη συνέχεια ανά τριετία, κοινοποιούν στα ενδιαφερόμενα πρόσωπα τις λεπτομέρειες χορήγησης των ποσοστώσεων για τις επόμενες τρεις περιόδους εμπορίας."

Άρθρο 3

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την 1η Ιουλίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>

ΠΑΡΑΡΤΗΜΑ

Η δημοσιονομική επίπτωση της πρότασης υπολογίζεται σε σχέση με τις ισχύουσες σήμερα ποσοστώσεις, λαμβάνοντας υπόψη τα ποσά της πριμοδότησης που προβλέπονται για την περίοδο εμπορίας 2000/2001 και επόμενες, σύμφωνα με το συμβιβασμό του Συμβουλίου στις 11.3.1999 καθώς και με τα συμπεράσματα του Ευρωπαϊκού Συμβουλίου στις 24 - 25.3.1999.

>ΘΕΣΗ ΠIΝΑΚΑ>